Mokonyane vra ANC om amp te heroorweegNomvula Mokonyane. Foto: Elmond jiyane, GCIS Die ANC het Woensdag bevestig hy het ŉ versoek van Nomvula Mokonyane, minister van omgewingsake, ontvang dat die party haar ontplooiing in die sesde Nasionale Vergadering heroorweeg. Dit kom nadat die ANC vroeër aangekondig het Mokonyane is benoem tot voorsitter van parlementêre komiteevoorsitters. Dié posisie sou haar aansienlike mag oor die begroting vir parlementêre komitees en die wetgewende en oorsigprogram gee, en die benoeming is met gemengde reaksie begroet. Ace Magashule, die ANC se sekretaris-generaal, sê in ŉ verklaring Mokonyane het intussen die ANC-leierskap ingelig dat weens familieverpligtinge en die feit dat sy tans in rou is, sy nie glo sy sal in staat wees om haar pligte getrou en toegewyd na te kom nie. Mokonyane se man, Serge Mokonyane, is verlede maand oorlede ná ŉ lang siekbed. “Die ANC sal binnekort herbesin oor die ontplooiing van ŉ vervanging vir die posisie as voorsitter van parlementêre komiteevoorsitters,” het Magashule gesê.